ไรน์ฮาร์ด ฟอน โลเอินกรัมม์

### ตรากองเรือ

**ไรน์ฮาร์ด ฟอน โลเอินกรัมม์** หรือชื่อเกิดคือ **ไรน์ฮาร์ด ฟอน มือเซิล** เป็นนายทหารของจักรวรรดิกาแล็กซี เขาเริ่มรับราชการทหารในยศร้อยตรีขณะมีอายุสิบห้าปี และสร้างผลงานอย่างรวดเร็วจนได้ยศจอมพลแห่งจักรวรรดิขณะมีอายุยี่สิบปี ถือเป็นนายทหารอาชีพที่ก้าวหน้าไวที่สุดในประวัติศาสตร์มนุษยชาติ จากนั้น ไรน์ฮาร์ดทำสงครามกลางเมืองเพื่อโค่นล้มระบอบเก่าในจักรวรรดิกาแล็กซี และทำสงครามกับภายนอกจนประสบความสำเร็จ และสถาปนานวจักรวรรดิโดยมีตัวเขาเป็นปฐมไคเซอร์แห่งราชวงศ์โกลเดอเนอร์เลอเวอ

## บทยลโฉม

ไรน์ฮาร์ดขึ้นชื่อว่าเป็นบุรุษรูปงามอย่างไม่มีใครเทียบเคียง กิตติศัพท์ด้านนี้ไม่ได้แพร่อยู่เฉพาะในจักรวรรดิเท่านั้น แม้แต่พวกทหารหญิงในกองทัพเสรีพันธมิตรก็ต่างยอมรับว่าไม่มีบุรุษคนใดในเสรีพันธมิตรที่เทียบเคียงเขาได้

*"ยามนั้น ไรน์ฮาร์ดอยู่ในวัยยี่สิบปี ร่างสูงมาดชาตรีมีความปราณีตและอาจองกลมกลืนกันอย่างน่าอัศจรรย์ เส้นผมสีทองสุวรรณอันเป็นเอกลักษณ์ยาวปกพักตร์กว่าปีที่แล้ว มองดูไม่แคล้วแผงคอราชสีห์ ผิวขาวเนียนฉวีไร้จุดด่าง ตาจมูกงามตระการราวกับผูกขาดความรักทั้งปวงของเทพีแห่งการสรรสร้าง ทว่าประกายแสงสว่างจากดวงตาสีครามน้ำแข็งมีความรุนแรงและเฉียบคมเกินกว่าเป็นของทูตสวรรค์ นั่นอาจเป็นดวงตาของเทพบุตรตกสวรรค์ผู้มีใจผยองก่อกบฏต่อพระเจ้าก็เป็นได้"*

## ประวัติตอนต้น

ไรน์ฮาร์ดเกิดเมื่อ 14 มีนาคม ปีอวกาศที่ 776 ที่ดาวหลวงโอดิน เป็นบุตรคนที่สองของเซบัสทีอัน (*Sebastian*) และคาริเบลเลอ ฟอน มือเซิล (*Caribelle von Müsel*) มารดาประสบอุบัติเหตุเสียชีวิตเมื่อปีอวกาศที่ 779 ไรน์ฮาร์ดมีพี่สาวหนึ่งคนชื่ออันเนโรเซอซึ่งแก่กว่าเขาห้าปี แม้ตระกูลมือเซิลเป็นตระกูลขุนนางชั้นอัศวินจักรวรรดิ (*Reichsritter*) แต่กลับมีฐานะค่อนข้างขัดสน

ไรน์ฮาร์ดพบกับเด็กชายเพื่อนบ้านคนหนึ่งซึ่งต่อมาเขาประกาศให้เป็นตัวเขาคนที่สอง นั่นคือซีคฟรีด เคียร์ชไอส์ ไรน์ฮาร์ดมองว่าชื่อ "ซีคฟรีด" นั้นเชยเกินไป แต่ชอบนามสกุลเคียร์ชไอส์ ตั้งแต่นั้นเขาจึงเรียกสหายคนนี้ว่าเคียร์ชไอส์ ขณะที่อันเนโรเซอผู้เป็นพี่สาวก็มองเคียร์ชไอส์เป็นน้องชายอีกคน

วันเวลาแห่งความสุขอยู่ไม่นานนัก วันหนึ่งในปีอวกาศที่ 786 ขณะที่พี่สาวเดินอยู่บนถนน ภรรยาข้าราชสำนักนามว่าโคลวิทซ์สะดุดตาเธอเข้า ไม่นานหลังจากนั้น ความงามของเธอก็แพร่สะพัดไปถึงในราชสำนัก โคลวิทซ์มาทาบทามตัวเธอเข้าวังด้วยเงินมหาศาล บิดาเขาเชื่อว่าหากปฏิเสธการรับเงิน อันเนโรเซอก็ต้องถูกพาตัวไปไม่ทางใดก็ทางหนึ่งอยู่ดี เขาจึงเลือกรับเงินดีกว่าไม่ได้อะไร ในที่สุด เธอถูกรับตัวเข้าไปยังพระราชวังในฐานะหม่อมในจักรพรรดิฟรีดริชที่ 4 เซบัสทีอัสกลายเป็นคนติดเหล้าตั้งแต่ภรรยาเสียชีวิต การสูญเสียลูกสาวทำให้เขายิ่งติดเหล้าหนักเข้าไปอีก

เด็กชายไรน์ฮาร์ดเกรี้ยวกราดมากต่อเหตุการณ์ดังกล่าว เขาชิงชังราชวงศ์โกลเดินบามและต้องการทำลายระบอบอันเสื่อมทรามนี้เพื่อทวงคืนพี่สาวกลับมา ไรน์ฮาร์ดหายไปจากชีวิตของเคียร์ชไอส์ร่วมเดือน และกลับมาพร้อมกับเครื่องแบบนักเรียนทหาร เขามาชักชวนเคียร์ชไอส์เข้าเป็นทหาร ด้วยเชื่อว่านั่นเป็นวิธีที่จะทำให้เติบโตได้เร็วที่สุด

เพื่อให้น้องชายมีเพื่อนเรียน อันเนโรเซอจึงใช้เส้นสายเพื่อช่วยให้เคียร์ชไอส์เข้าเรียนในโรงเรียนนายร้อยจักรวรรดิ ซึ่งเป็นสถานที่ที่เต็มไปด้วยขุนนางและชนชั้นสูงไม่เอาถ่าน แต่ไรน์ฮาร์ดและเคียร์ชไอส์นั้นต่างออกไป พวกเขามีความมุ่งมั่นอย่างแรงกล้าและจบการศึกษาเป็นอันดับหนึ่งและสองของรุ่นตามลำดับ พวกขุนนางและชนชั้นสูงเพื่อนร่วมชั้นต่างยอมรับนับถือในตัวเขา

## ราชการทหาร

### ดาวคัพเชอ-ลังกา

หลังจบการศึกษาและติดยศร้อยตรีในปีอวกาศที่ 791 ทั้งคู่ถูกส่งตัวไปที่ดาวเคราะห์คัพเชอลังกาในระเบียงอีเซอร์โลน ซึ่งเป็นแนวหน้าของสงคราม ดาวนี้ไม่มีทรัพยากรอะไรแถมไม่มีความสำคัญมากนัก แต่การปะทะภาคพื้นดินเกิดขึ้นเพียงเพราะต่างฝ่ายต่างไม่อยากให้อีกฝ่ายครบครองดาวนี้ได้

เคียร์ชไอส์และไรน์ฮาร์ดเข้าช่วยหญิงพลเรือนคนหนึ่งจากการถูกข่มขืนโดยทหารชั้นประทวน และใช้กำลังทำร้ายทหารนายนั้น ไรน์ฮาร์ดพูดปกป้องเคียร์ชไอส์จนสร้างความขุ่นเคืองให้แก่ร้อยเอกฮูเกินเบร็ช อย่างไรก็ตาม ไรน์ฮาร์ดประสบปัญหามากกว่านั้นเมื่อเฟือสทีนซูซานน่า ฟอน เพเนอมึนเดอ หม่อมในจักรพรรดิฟรีดริชซึ่งถูกแทนที่ด้วยอันเนโรเซอ ติดสินบนว่าจะะเลื่อนยศให้พันเอกแฮร์เดอร์หากเขาช่วยสังหารไรน์ฮาร์ด แฮร์เดอร์จึงสั่งไรน์ฮาร์ดและเคียร์ชไอส์ไปสำรวจที่ตั้งของฐานทัพของเสรีพันธมิตรด้วยยานเกราะที่ถูกวางยาไว้

ระหว่างทาง ทั้งคู่พบว่ารถถังมีพลังงานไม่พอ จึงไม่มีทางเลือกนอกจากลอบจู่โจมยานเกราะลาดตระเวนเสรีพันมิตร ทั้งคู่ไม่เพียงแต่ได้น้ำมันเท่านั้น ยังได้ข้อมูลแผนการบุกโจมตีฐานจักวรรดิของเสรีพันธมิตรมาอีกด้วย ขณะเดียวกัน ไรน์ฮาร์ดเชื่อว่าแฮร์เดอร์จะต้องส่งคนมาตรวจสอบว่าพวกเขาตายแล้วหรือมีชีวิตอยู่ ทั้งคู่จึงวางแผนและจับกุมสายสืบคนนั้น เมื่อร้อยเอกฮูเกินเบร็ชเดินทางมาถึงและพยายามสังหารไรน์ฮาร์ด ก็ถูกเคียร์ชไอส์ใช้ปืนใหญ่รางไฟฟ้าจากยานเกราะเสรีพันธมิตรยิงจนถึงแก่ความตาย หลังจากนั้นเมื่อทั้งคู่เดินทางกลับไปถึงฐานทัพจักวรรดิก็พบว่าฐานกำลังถูกหน่วยยานเกราะเสรีพันธมิตรโจมตี ทั้งคู่ใช้รหัสลับที่ได้จากยานเกราะเสรีพันธมิตรสั่งปิดการทำงานของยานเกราะที่กำลังโจมตี ทำให้จักรวรรดิพลิกสถานการณ์มาโต้กลับได้

ไรน์ฮาร์ดแสร้งทำเป็นไม่รู้ว่าตกเป็นเป้าหมายการสังหาร และเสนอแผนโจมตีให้นายพันเอกพิจารณาอีกครั้งซึ่งเขาก็หลงกล แฮร์เดอร์พยายามสังหารไรน์ฮาร์ดอีกครั้งในปฏิบัติการนั้น แต่เหตุการณ์ทั้งหมดถูกเคียร์ชไอส์และรองผบ.แอบดูอยู่ การปองร้ายไรนืฮาร์ดเสมือนเป็นการมาดร้ายเบื้องสูงซึ่งมีโทษประหารทั้งครอบครัว แฮร์เดอร์จึงฆ่าตัวตายคนเดียว รองผบ.ต้องการให้เรื่องจบจึงบันทึกว่าแฮร์เดอร์ตายในหน้าที่ และเสนอเลื่อนยศให้สองนายร้อย ทั้งสองจึงได้กองเรืออวกาศจักรวรรดิ

### เรือพิฆาต *ฮาเมิลน์ 2*

หลังกลับจากคัพเชอ-ลังกา ในเดือนสิงหาคม ปีอวกาศที่ 791 ร้อยโท ฟอน มือเซิล รับตำแหน่งต้นหนประจำเรือพิฆาต *ฮาเมิลน์ 2* ถึงแม้ผู้บังคับการเรือจะประทับใจในวีรกรรมล่าสุดของไรน์ฮาร์ด แต่ลูกเรือที่เหลือกลับมองเขาเป็นเพียงเด็กเส้นขุนนางคนหนึ่ง ระหว่างไรน์ฮาร์ดสวมชุดอวกาศเพื่อปฏิบัติงานนอกเรือ มีนายทหารคนหนึ่งถูกตัดขาดจากเรือและกำลังจะลอยคว้างไปในอวกาศแต่ได้ไรน์ฮาร์ดช่วยเอาไว้ วีรกรรมนี้ทำให้ลูกเรือฮาเมลินเริ่มเปลี่ยนทัศนคติที่มีต่อเขา

ต่อมาระหว่างการลาดตระเวนประจำตารางนอกอีเซอร์โลน ฝูงเรือฮาเมลินถูกเสรีพันธมิตรจู่โจม ผู้การเรือได้รับบาดเจ็บหนัก ส่วนร้อยเอกแบร์ทรัมที่เป็นรองอาวุโสก็ไม่อยู่บนสะพานเดินเรือ ไรน์ฮาร์ดจึงเข้าบัญชาการชั่วคราว ระหว่างที่ฝูงเรือฮาเมิลน์กำลังเคลื่อนหนีเสรีพันธมิตร ไรน์ฮาร์ดนำเรือฮาเมิลน์ 2 แยกตัวเองจากฝูงเรือและหลบหนีเข้าไปในแถบดาวเคราะห์น้อย ฝูงเรือเสรีพันธมิตรไม่กล้าตามมาและหันไปล่าเรือจักรวรรดิลำอื่นแทน ร้อยเอกแบร์ทรัมมาถึงสะพานเรือและรับช่วงบัญชาการฮาเมลินต่อ ส่วนฝูงเรือจักรวรรดิที่เหลือถูกทำลายสิ้น

ร้อยเอกแบร์ทรัมสั่งควบคุมตัวไรน์ฮาร์ดโทษฐานก่อกำเริบเข้าบัญชาการโดยพลการ ร้อยตรีเคียร์ชไอส์ซึ่งเป็นนายทหารรักษาความปลอดภัยยินยอมปฏิบัติตามคำสั่งนั้น ในระหว่างที่พวกเขาซ่อนตัวอยู่ในแถบดาวเคราะห์น้อย แบร์ทรัมตัดสินใจทำลายเรือด้วยเชื่อว่าไม่มีทางหนีแล้ว เขามองข้ามคำแนะนำของนายเรือชมิทที่เสนอให้ใช้พลังงานที่ปลดปล่อยจากดาวฤกษ์ใกล้เคียงเพื่อขับเคลื่อนเรือฮาเมลินออกห่างจากฝูงเรือเสรีพันธมิตรที่อยู่ใกล้เคียง เมื่อเคียร์ชไอส์พิจารณาแผนทำลายตัวเองกับแผนของชมิทแล้ว ก็ตัดสินใจปล่อยตัวไรน์ฮาร์ดด้วยความช่วยเหลือของลูกเรือบางกลุ่ม ทั้งสองพยายามเข้าควบคุมสะพานเดินเรือ แต่แบร์ทรัมขัดขืนและยิงถูกนายทหารที่เอาตัวบังไรน์ฮาร์ด ในเวลานั้นเอง ผู้บังคับการเรือ-พันโทอาเดอเอาเนอร์ปรากฎตัวขึ้นและสั่งมอบอำนาจบัญชาการให้ไรน์ฮาร์ด ไรน์ฮาร์ดดำเนินตามแผนของชมิทแต่พบอุปสรรคบางอย่าง เพื่อเป็นการชดใช้ที่ยิงนายทหาร แบร์ทรัมจึงอาสาตัวเสี่ยงทำภารกิจอันตรายนั้นจนเสียชีวิต ท้ายที่สุดพวกเขาก็หนีรอดออกมาได้

หลังกลับไปถึงปราการอีเซอร์โลน พันโทอาเดอเอาเนอร์เสนอเลื่อนยศไรน์ฮาร์ดเป็นร้อยเอก เคียร์ชไอส์เป็นร้อยโท ทำให้ไรน์ฮาร์ดมีตัวเลือกว่าจะอยู่สังกัดเดิมต่อไปในตำแหน่งนายทหารประจำเรือหรือจะย้ายไปสังกัดอื่น ไรน์ฮาร์ดเลือกย้ายไปสังกัดอื่นเพื่อเพิ่มพูนประสบการณ์ให้หลากหลาย

### กระทรวงการสงคราม

ตุลาคม ปีอวกาศที่ 791 ร้อยเอก ฟอน มือเซิล และร้อยโทเคียร์ชไอส์ เข้าทำงานที่กองสืบสวนของกระทรวงการสงครามในดาวหลวงโอดิน ไรน์ฮาร์ดตรวจพบการทุจริตฉ้อฉลจำนวนมากของเหล่าผู้บัญชาการทหารที่แนวหน้า ตัวเลขยุทธปัจจัยที่สั่งกับที่ได้รับจริงไม่ตรงกัน ไรน์ฮาร์ดเดาว่าคงจะมีนายทหารบางคนแอบยักยอกสิ่งของเหล่านั้นไปขายในตลาดมืด เขากับเคียร์ชไอส์รวบรวมหลักฐานและรายงานให้ผู้บังคับบัญชาทราบ แต่ถูกตอกกลับมาว่าไม่สามารถทำอะไรได้ การคอร์รัปชั่นปริมาณหนึ่งเป็น *"ปิศาจร้ายที่ขาดไม่ได้"* ทั้งสองยังถูกสั่งให้ยุติการสืบเรื่องนี้เสีย เหตุการณ์นี้ทำให้ไรน์ฮาร์ดยิ่งคิดว่าราชวงศ์โกลเดินบามเสื่อมทรามเกินจะไปต่อได้แล้ว

อย่างไรก็ตาม การได้ประจำอยู่ในดาวหลวงทำให้ไรน์ฮาร์ดมีโอกาสพบปะพี่สาว มีเหตุการณ์หนึ่งทำให้ไรน์ฮาร์ดทราบว่า บวร์คเกรฟินโดโรเทอา ฟอน ชัฟเฮาเซิน หนึ่งในมิตรสหายของพี่ในวัง กำลังมีข้อพิพาทกับกราฟแห่งแฮกซ์ไฮม์เมอร์ ซึ่งเป็นญาติกับขุนนางราชบุตรเขยที่มีบารมีเป็นอันดับสองของจักรวรรดิ: เฟือสท์วิลเฮล์ม ฟอน ลิทเทินไฮม์ ในประเด็นเกี่ยวกับสิทธิการทำเหมืองเหนือดินแดน แฮกซ์ไฮม์เมอร์รู้ดีว่าเขาคงแพ้แน่หากต้องสู้คดีกันในชั้นศาล เขาจึงท้าประลองกับท่านหญิงชัฟเฮาเซิน เขาเชื่อว่าด้วยอำนาจบารมีของตระกูลเขาจะไม่มีใครยอมลงประลองให้กับตระกูลชัฟเฮาเซินเป็นแน่ เมื่อไรน์ฮาร์ดทราบเรื่องนี้เข้าจึงอาสาตัวลงประลองในฐานะตัวแทนตระกูลซัฟเฮาเซินทั้งที่ตัวเองไม่มีประสบการณ์ในสนามประลองมาก่อน

ข่าวเรื่อง "เด็กผมทอง" จะลงประลองแพร่สะพัดไปทั่วในหมู่สังคมชั้นสูงจักรวรรดิและกลายเป็นประเด็นร้อนแรง ไรน์ฮาร์ดต้องเรียนรู้วิธีการใช้ปืนคาบศิลาอย่างยุคโบราณซึ่งเป็นหนึ่งในอาวุธที่ใช้ในประเพณีการประลอง โดยมีพันตรีคอร์เนลิอุส ลุทซ์ เป็นผู้ฝึกสอน ขณะเดียวกัน ท่านหญิงเพเนอมึนเดอ ก็ได้ว่าจ้างมือสังหารมาแทนที่นักประลองของแฮกซ์ไฮม์เมอร์เพื่อหวังฆ่าไรน์ฮาร์ดอีกครั้ง หลังจากล้มเหลวไปในคราวคัพเชอ-ลังกา

มกราคม ปีอวกาศที่ 792 การประลองจัดขึ้นที่คฤหาสน์ของเฟือสท์แห่งลิทเทินไฮม์ ซึ่งเชียร์ข้างแฮกซ์ไฮม์เมอร์ การประลองจัดขึ้นท่ามกลางขุนนางแขกเหรื่อผู้มีเกียรติจำนวนมาก ทั้งสองยิงไม่ถูกกันในยกแรกเนื่องจากไรน์ฮาร์ดกระโจนไปด้านข้าง ในยกสองทั้งคู่ยิงถูกกันจนได้รับบาดเจ็บ มือสังหารเจ็บแขนซ้าย และไรน์ฮาร์ดเจ็บแขนขวา ยกที่สามเป็นการดวลดาบ มือสังหารซึ่งเป็นนักดาบมีฝีมือสามารถไล่ต้อนไรน์ฮาร์ดจนตกเป็นรอง แต่ก่อนที่ไรน์ฮาร์ดจะแพ้นั้นเอง กองราชองครักษ์ขี่ม้าเข้ามาและประกาศว่าองค์ไคเซอร์ฟรีดริชที่ 4 มีพระราชโองการให้ยุติการประลอง ทรงยุติข้อพิพาทโดยบัญชาให้แบ่งสิทธิการทำเหมืองให้สองตระกูลฝ่ายละครึ่งอย่างเท่าเทียมกัน ตระกูลชัฟเฮาเซินพอใจกับผลลัพท์อย่างมาก ขณะที่แฮกซ์ไฮม์เมอร์ได้แต่จำยอมน้อมรับพระราชโองการ มือสังหารท้าดวลเป็นการส่วนตัวกับไรน์ฮาร์ดนอกรอบอีกครั้ง ไรน์ฮาร์ดสามารถเอาชนะได้ในยกที่สองด้วยคำแนะนำเล็กน้อยจากเคียร์ชไอส์

### ยุทธการอีเซอร์โลนครั้งที่ 5

เมษายน ปีอวกาศที่ 792 พันตรี ฟอน มือเซิล ถูกโอนย้ายไปแนวหน้าที่ปราการอีเซอร์โลนในตำแหน่งผู้บังคับการเรือพิฆาต *แอมลันด์ 2* ในระหว่างนี้เขาถูกสอบสวนโดยพันตรีเกรกอร์ ฟอน ครุมบัค ซึ่งถูกส่งตัวมาสืบการตายของพันเอกแฮร์เดอร์ที่ดาวคัพเชอ-ลังกา แต่ที่จริงแล้วพันตรีครุมบัคถูกส่งมาเพื่อสังหารไรน์ฮาร์ดตามคำสั่งของท่านหญิงเพเนอมึนเดอ อย่างไรก็ตาม ครุมบัคไม่สามารถหาโอกาสลงมือได้เนื่องจากทัพเสรีพันธมิตรเข้าโจมตีปราการอีเซอร์โลน ครุมบัคขึ้นไปบนเรือพิฆาตแอมลันด์ 2 พร้อมกับไรน์ฮาร์ดและเคียร์ชไอส์ ในยุทธการครั้งนี้ เรือแอมลันด์ 2 สามารถจัดการเรือลาดตระเวนเสรีพันธมิตรได้ ภายหลังเสร็จยุทธการ ไรน์ฮาร์ดและเคียร์ชไอส์เผชิญหน้ากับครุมบัคและสังหารเขา ยุทธการในครั้งนี้ทำให้ไรน์ฮาร์ดได้รับการเลื่อนยศเป็นพันโท และได้เป็นผู้บังคับการเรือลาดตระเวน *เฮ็สลิชเชอแอ็นท์ไลน์* (*"ลูกเป็ดขี้เหร่"*)

### เรือลาดตระเวน *เฮ็สลิชเชอแอ็นท์ไลน์*

ธันวาคม ปีอวกาศที่ 792 หลังเป็นผู้บังคับการเรือลาดตระเวนเฮ็สลิชเชอแอ็นท์ไลน์มาได้ครึ่งปี เขาได้พบกับพันตรีเอากุสท์ ซามูเอล วาเลิน ซึ่งมีตำแหน่งเป็นต้นเรือ ไรน์ฮาร์อคอยฝึกซ้อมลูกเรืออยู่เสมอแม้จะไม่มีศึก ทำให้ลูกเรืออยู่ในภาวะตื่นตัวพร้อมรบอยู่เสมอ ในช่วงเวลานั้น ไรน์ฮาร์ดและลูกเรือได้รับภารกิจลับพิเศษจากหน่วยราชการลับจักรวรรดิ ภารกิจนั้นคือการสกัดกั้นเรือของกราฟแห่งแฮกซ์ไฮม์เมอร์ที่กำลังหลบหนีไปเสรีพันธมิตรพร้อมกับโปรโตไทป์เครื่องปล่อยอนุภาคเซฟเฟิลแบบกำหนดทิศทางที่ถูกขโมยไป เนื่องด้วยเป็นราชการลับนอกอาณาเขตจักรวรรดิ เขาจึงไม่สามารถขอการสนับสนุนจากหน่วยทหารจักรวรรดิอื่นๆได้เลย ไรน์ฮาร์ดยอมรับงานนี้และรับผู้แทนหน่วยราชการลับ พันตรีเบ็นด์ลิงขึ้นเรือ

หลังจัดเรือเข้าปะทะเรือตรวจการณ์เสรีพันธมิตรบริเวนพรมแดนในระเบียงอีเซอร์โลนเพื่อเบี่ยงเบนความสนใจแล้ว เรือเฮ็สลิชเชอแอ็นท์ไลน์ก็สามารถข้ามพรมแดนเข้าไปยังเขตแดนเสรีพันธมิตรได้โดยไม่ถูกตรวจจับ ด้วยข้อมูลข่าวกรองอันมีค่าจากร้อยโทไนด์ฮาร์ท มึลเลอร์ ผู้ช่วยทูตฝ่ายทหารประจำเฟซาน เรือเฮ็สลิชเชอแอ็นท์ไลน์ลัดเลาะชายแดนของเสรีพันธมิตรโดยไม่มีเหตุการณ์อะไรไปจนถึงระเบียงเฟซาน และสามารถสกัดเรือของแฮกซ์ไฮม์เมอร์ไว้ได้ แต่ระหว่างขากลับ เรือของแฮกซ์ไฮม์เมอร์เกิดอุบัติเหตุความดันจนครอบครัวทั้งหมดเสียชีวิต เหลือรอดเพียงลูกสาวที่ถูกนำตัวมาโดยสารเรือเฮ็สลิชเชอแอ็นท์ไลน์เท่านั้น

ไรน์ฮาร์ดไม่สามารถย้ายเครื่องกำเนิดอนุภาคต้นแบบมายังเรือเฮ็สลิชเชอแอ็นท์ไลน์ได้ เนื่องจากมันถูกยึดติดกับเรือของแฮกซ์ไฮม์เมอร์ด้วยล็อคดิจิทัล ระหว่างเส้นทางขากลับจักรวรรดิ ไรน์ฮาร์ดใช้เครื่องกำเนิดฯสร้างอนุภาคเซฟเฟิลขึ้นมาปริมาณหนึ่ง ซึ่งเพียงพอทำลายฝูงเรือตรวจการณ์เสรีพันธมิตรที่ไล่ตามมา ในภายหลัง เคียร์ชไอส์เสนอปล่อยตัวลูกสาวของแฮกซ์ไฮม์เมอร์ไปยังเสรีพันธมิตรแลกกับรหัสปลดล็อค ซึ่งก็ตกลง

อย่างไรก็ตาม รหัสผ่านไม่เพียงทำให้เข้าถึงเครื่องปล่อยอนุภาคฯได้เท่านั้น แต่ยังเข้าถึงข้อมูลอื่นๆของกราฟแห่งแฮกซ์ไฮม์เมอร์ด้วย ท่านกราฟพบว่าบุตรสาวของดยุกออทโท ฟอน เบราน์ชไวค์ เป็นโรคทางกรรมพันธุ์ที่ได้มาจากมารดาซึ่งเป็นพระธิดาองค์รองในองค์ไคเซอร์ฟรีดริชที่ 4 ซึ่งนั่นก็หมายความว่าบุตรสาวของเฟือสท์แห่งลิทเทินไฮม์ ที่เกิดกับพระธิดาองค์ใหญ่ต้องเป็นโรคนี้ด้วยเช่นกัน ซึ่งนั่นจะทำให้ทายาทสายพวกเขาหมดสิทธิเป็นทายาทสืบสันตติวงศ์จากผลของพ.ร.บ.ว่าด้วยการขจัดความบกพร่องทางพันธุกรรม ดังนั้น ลิทเทินไฮม์จึงพยายามฆ่าปิดปากกราฟแห่งแฮกซ์ไฮม์เมอร์ที่รู้ความลับนี้เข้า นอกเหนือจากไรน์ฮาร์ดและเคียร์ชไอส์ที่รู้ความลับนี้เข้าก็มีพันตรีเบ็นด์ลิงแห่งหน่วยราชการลับอีกคน แต่เบ็นด์ลิงเลือกลี้ภัยไปยังเสรีพันธมิตรพร้อมกับลูกสาวของแฮกซ์ไฮม์เมอร์

เรือลาดตระเวนเฮ็สลิชเชอแอ็นท์ไลน์เดินทางมาถึงปากระเบียงอีเซอร์โลนในเดือนมกราคม ปีอวกาศที่ 793 แต่ก็พบกับฝูงเรือเสรีพันธมิตร พลังงานเรือที่เหลือน้อยทำให้ไรน์ฮาร์ดเสี่ยงใช้เครื่องกำเนิดอนุภาคฯทำลายข้าศึกอีกครั้ง ไรน์ฮาร์ดนำเรือเข้าไปยังระเบียงอีเซอร์โลนและพบกับเรือยุทธบริการของพันเอกแอนสท์ ฟอน ไอเซอนัค เขาเติมพลังงานและไปถึงปราการโดยสวัสดิภาพ ไรน์ฮาร์ดได้เลื่อนยศเป็นพันเอก เคียร์ชไอส์ได้เป็นร้อยเอก ทั้งคู่ถูกโอนย้ายกลับไปดาวหลวงโอดิน

### กรมสารวัตรทหาร

เมษายน ปีอวกาศที่ 793 ระหว่างที่รอตำแหน่งใหม่ พันเอก ฟอน มือเซิลและร้อยเอกเคียร์ชไอส์กลับไปเยี่ยมโรงเรียนนายร้อยจักรวรรดิ พันเอกหนุ่มวัย 17 ปีเป็นที่ประทับใจและเป็นแรงบันดาลใจแก่เหล่านักเรียนนายร้อยเป็นอย่างมาก หลังเยี่ยมโรงเรียนได้เพียงหนึ่งวัน เขาก็ได้รับมอบหมายตำแหน่งใหม่ในกรมสารวัตรทหารจักรวรรดิ ไรน์ฮาร์ดมองว่าสารวัตรทหารเป็นหน่วยงานสกปรก จึงไม่พอใจอย่างมาก แต่เคียร์ชไอส์ช่วยพูดโน้มน้าวว่านี่เป็นโอกาสดีที่จะเรียนรู้ว่าสารวัตรทหารทำงานกันยังไง เพราะในบรรดาหน่วยงานราชการจักรวรรดิ กรมสารวัตรทหารเป็นหน่วยงานที่ควรถูกปฏิรูปมากที่สุดเป็นอันดับแรกๆ

ช่วงนี้เองที่ไรน์ฮาร์ดได้ยินเรื่องราวของพันโทอุลริช เค็สเลอร์ พันโทเค็สเลอร์เป็นนายทหารธรรมนูญสังกัดกองเรือที่เคยถูกโอนตัวมาฝึกรู้งานที่กรมสารวัตรทหาร ครั้งหนึ่งเขายับยั้งกรมสารวัตรทหารไม่ให้ลงโทษตายต่อหญิงชราคนหนึ่งโทษฐานที่เธอหมิ่นพระบรมเดชานุภาพโดยการเหยียบพระบรมฉายาลักษณ์ ไรน์ฮาร์ดประทับใจเรื่องนี้มาก

นักเรียนนายร้อยนามว่า คาร์ล ฟอน ไรฟ์ไอเซิน ถูกพบเสียชีวิตในโกดังเสบียงของโรงเรียนฯ ไรน์ฮาร์ดและเคียร์ชไอส์ต้องสืบสวนเหตุในครั้งนี้ แต่ด้วยบิดาของไรน์ฮาร์ดถึงแก่กรรมพอดีทำให้เขาต้องหยุดหนึ่งวันไปร่วมงานศพ แต่แล้วระหว่างที่เขาไม่อยู่ ก็เกิดเหตุฆาตกรรมครั้งที่สองขึ้นกับนักเรียนนายร้อยโยฮัน ก็อทฮอล์พ ฟอน เบลซ์ แม้ว่าเคียร์ชไอส์บอกไรน์ฮาร์ดว่าไม่จำเป็นต้องเก่งทุกเรื่องก็ได้ แต่สุดท้ายทั้งสองก็สามารถไขคดีจนสำเร็จทั้งที่ไรน์ฮาร์ดขาดแรงผลักดันในสายงานนี้

ทั้งคู่พบว่าไรฟ์ไอเซินไม่ได้ถูกฆาตกรรม แต่เสียชีวิตจากอุบัติเหตุ ทว่าผู้อำนวยการโรงเรียน แกร์ฮาร์ด ฟอน ชเตเกอร์ ซึ่งเป็นคนแรกที่พบศพพยายามทำให้ดูเหมือนการฆาตกรรม เพื่อเลี่ยงการถูกสอบวินัยราชการฐานปล่อยปละละเลย ประการสองก็เพื่อจะช่วยหลานชายซึ่งเป็นอันดับสามของชั้นเรียน นักเรียนเบลซ์เป็นเด็กเก่งอันดับสอง ผอ.ชเตเกอร์จึงสังหารเขา และโยนความผัดให้นักเรียนฮาเซอที่เป็นอันดับหนึ่ง เพื่อจะช่วยดันให้หลานชายขึ้นเป็นอันดับหนึ่ง

### ผู้บังคับหมวดเรือและยุทธการวันฟรีท

เมื่อได้เลื่อนยศเป็นพลจัตวา ไรน์ฮาร์ดในวัย 18 ปีได้เป็นผู้บังคับหมวดเรือในสังกัดกองเรือพลโทริชชาร์ท ฟอน กริมเมิลส์เฮาเซิน และเข้าร่วมยุทธการวันฟรีทในเดือนมีนาคม ปีอวกาศที่ 794 ไรน์ฮาร์ดมองศึกครั้งนี้ว่าเป็นศึกที่ไม่มีความสำคัญอย่างสิ้นเชิงและเสียทรัพยากรโดยใช่เหตุ หมวดเรือของไรน์ฮาร์ดถูกวางตำแหน่งเป็นกำลังสำรองพร้อมกับเรือรบที่เหลือของกริมเมิลส์เฮาเซิน ซึ่งยิ่งสร้างความไม่พอใจให้แก่นายพลหนุ่ม ผู้บัญชาการกองเรืออวกาศจอมพลเกรกอร์ ฟอน มึคเคินแบร์เกอร์ เป็นเจ้าหนี้บุญคุณกับกริมเมิลส์เฮาเซิน จึงได้ส่งกำลังของนายพลโทไปยังดาวเคราะห์ดวงที่สี่ในระบบดาววันฟรีทซึ่งเป็นสถานที่ที่ทัพจักรวรรดิไม่คุ้นเคย จักรวรรดิพบว่ากองยุทธบำรุงเสรีพันธมิตรได้สร้างฐานสนับสนุนไว้ที่ดาวเคราะห์ดวงนี้ ไรน์ฮาร์ดเห็นเป็นโอกาสดีจึงอาสาตัวเองนำหน่วยภาคพื้นดินลงไปจู่โจม อย่างไรก็ตาม พลจัตวาแฮร์มัน ฟอน ลือเนอบวร์ค ซึ่งเชี่ยวชาญด้านสมรภูมิภาคพื้นดินขอรับหน้าที่นี้แทน ทั้งกองเรือกริมเมิลเฮาส์เซินจึงจัดกำลังลงสู่ภาคพื้นดิน ไรน์ฮาร์ดอยู่ประจำเรือธงในช่วงแรก ก่อนที่จะลงไปร่วมปฏิบัติการจู่โจมในฐานะรองผู้บัญชาการใต้บัญชาของลือเนอบวร์ค นี่ทำให้ไรน์ฮาร์ดไม่พอใจเนื่องจากทั้งคู่มียศเท่ากัน ถือเป็นจุดเริ่มต้นของภาวะคู่แข่งระหว่างนายพลทั้งสอง ในระหว่างปฏิบัติการ ไรน์ฮาร์ดและเคียร์ชไอส์นำกำลังทหารลอบเข้าไปในฐานทัพเสรีพันธมิตรและจับกุมพลโทซินแคลร์ เซเรเบรส ผู้บัญชาการฐานได้ ปฏิบัติการครั้งนี้ทำให้ไรน์ฮาร์ดและลือเนอบวร์คได้เลื่อนยศเป็นพลตรี ส่วนกริมเมิลเฮาส์เซินได้เลื่อนยศเป็นพลเอก

เมื่อกลับไปถึงโอดินในเดือนมิถุนายน ปีอวกาศที่ 794 ไรน์ฮาร์ดให้เคียร์ชไอส์เช็คตรวจสอบภูมิหลังของลือเนอบวร์ค และถือโอกาสไปเยี่ยมฮันเนโรส ไรน์ฮาร์ดบ่นกับพี่สาวว่าเคียร์ชไอส์ปฏิเสธการเลื่อนยศอีกแล้ว ส่วนเคียร์ชไอส์ก็ถือโอกาสไปเยี่ยมพ่อแม่หลังไม่ได้พบกันมาแปดปี สุดท้ายพลเอกกริมเมิลส์เฮาเซินก็ยืนยันจะเลื่อนยศให้สหายผมแดงของไรน์ฮาร์ดเป็นพันตรี ไม่นานหลังจากนั้น ทั้งคู่ได้ยินข่าวลือในราชสำนักว่าไคเซอร์ดำริพระราชทานบรรดาศักดิ์ *กราฟแห่งโลเอินกรัมม์* (ซึ่งเป็นราชทินนามโด่งดังที่เคยตั้งในยุคสถาปนาจักรวรรดิและสิ้นทายาทสืบตระกูลไปนานแล้ว) ให้แก่ไรน์ฮาร์ดในโอกาสอายุครบ 20 ปี ไรน์ฮาร์ดยินดีต่อข่าวนี้จนไม่เป็นตัวเอง เขาแทบอดทนรอไม่ไหวที่จะเห็นปฏิกิริยาของพวกขุนนางใหญ่ ไรน์ฮาร์ดยังไปร่วมงานเลี้ยงของกริมเมิลส์เฮาเซินในโอกาสขึ้นเป็นพลเอก และเกือบจะทะเลาะวิวาทกับพลตรีลือเนอบวร์ค

### ยุทธการอีเซอร์โลนครั้งที่ 6

กันยายน ปีอวกาศที่ 794 พลตรี ฟอน มือเซิล และพันตรีเคียร์ชไอส์มาถึงยังปราการอีเซอร์โลน กองเรือน้อยของไรน์ฮาร์ดเข้าร่วมยุทธการอีเซอร์โลนครั้งที่ 6 ในเดือนธันวาคม กองทัพกบฎเคลื่อนตัวอยู่นอกพิสัยธอร์ฮัมเมอร์ หมวดเรือไรน์ฮาร์ด 2,200 ลำประสบความสำเร็จหลายครั้งในการจู่โจมเข้าหน้าทัพกองเรือหลักเสรีพันธมิตร แม้ผู้บังคับบัญชาฝ่ายจักรวรรดิจะมองข้ามฝีมือของไรน์ฮาร์ด แต่กองทัพเสรีพันธมิตรเริ่มสังเกตุได้ว่าในฝ่ายจักรวรรดิมีผู้บัญชาการที่เก่งกาจ พวกเขาพยายามวางกับดักไรน์ฮาร์ดโดยใช้กลศึกที่คิดขึ้นโดยพันเอกหยางเหวินหลี่ กองเรือไรน์ฮาร์ดเผชิญศัตรูที่มีกำลังมากกว่าสิบเท่า ไรน์ฮาร์ดยอมเสียเรือไปหนึ่งในสามเพื่อฝ่ากับดักออกมา

กองทัพเสรีพันธมิตรเริ่มการโจมตีปราการอีเซอร์โลนอย่างเป็นแบบแผน กองเรือไรน์ฮาร์ดถูกวางไว้เป็นกำลังสำรองในช่วงการปะทะหลัก แต่เมื่อปราการอีเซอร์โลนกำลังถูกคุกคามด้วยระเบิดแรงสูงจากเรือมิสไซล์ของทัพกบฎ ไรน์ฮาร์ดจึงนำกำลังเข้าต่อต้านโดยไม่มีคำสั่งและสามารถผลักดันทัพกบฎให้ออกห่าง จากนั้นจึงฉวยจังหวะเข้าจู่โจมปีกกองเรือกบฎ กองเรือกบฎถูกบังคับให้ทำการตอบโต้ด้วยกระบวนรบแบบแคบ จอมพลมึคเคินแบร์เกอร์รีบสั่งการทัพหลักในบัญชาของพลเอกวิลลีบัลด์ โยอาคิม ฟอน แมร์คัทซ์ ให้ถอนตัวจากตำแหน่งรอบฐานไปสนับสนุนไรน์ฮาร์ดทันที ทัพหลักที่รีบมาสมทบไปขวางวิถีธอร์ฮัมเมอร์ ทำให้จักรวรรดิไม่สามารถใช้ธอร์ฮัมเมอร์ ฝ่ายเสรีพันธมิตรเห็นโอกาสจึงรีบส่งกำลังสำรองเข้ามาสมทบ สถานการณ์ชุนมุนจนไม่มีฝ่ายใดได้เปรียบ

ระหว่างนี้ หน่วยของไรน์ฮาร์ดกลับเข้าไปเติมยุทธปัจจัยในฐาน เขาได้พบกับพันเอกอุลริช เค็สเลอร์ ผู้แทนพลเอกกริมเมิลเฮาส์เซิน เค็สเลอร์มีบันทึกของกริมเมิลเฮาส์เซินซึ่งบรรจุข้อมูลลับและข้อกล่าวหาขุนนางใหญ่จำนวนมากตลอดหลายปี ไรน์ฮาร์ดปฏิเสธรับข้อมูลดังกล่าวและบอกให้เค็สเลอร์เก็บข้อมูลนี้ไว้ให้ดี เพื่อรอเปิดโปงในวันที่พวกขุนนางใหญ่ "หมดอำนาจแล้ว" เนื่องจากไรน์ฮาร์ดไม่ปรารถนาความก้าวหน้าโดยวิธีการแบล็กเมล์

10 ธันวาคม กลับไปที่สนามรบ ไรน์ฮาร์ดเสนอแผนหนึ่งกับจอมพลมึคเคินแบร์เกอร์อละได้รับอนุมัติ ไรน์ฮาร์ดใช้ฝูงเรือขนาดย่อมๆล่อให้ทัพกบฎถอยห่างไปชั่วคราวโดยยังอยู่ในวิถีธอร์ฮัมเมอร์ ทัพจักรวรรดิถือโอกาสนี้ถอนตัวเช่นกัน เมื่อวิถีฆ้อนแห่งธอร์ถูกเคลียร์ ฆ้อนแห่งธอร์ส่งลำแสงเข้าผลาญเรือเสรีพันธมิตรที่กำลังตามไรน์ฮาร์ดจนพินาศ ทัพเสรีพันธมิตรประกาศยุติปฏิบัติการ ไรน์ฮาร์ดได้เลื่อนยศเป็นพลโท

### ยุทธการติอามัตครั้งที่ 3

ในวโรกาสที่จักรพรรดิฟรีดริชที่ 4 ทรงครองสิริราชสมบัติครบ 30 ปีในเดือนธันวาคม ปีอวกาศที่ 794 กองทัพจักรวรรดิได้ประกาศแผนการโจมตีต่อเสรีพันธมิตร (ยุทธการติอามัตครั้งที่ 3) ส่วนหนึ่งเพื่อเบี่ยงเบนความสนใจของราษฎรจักรวรรดิจากความไม่พึงพระราชกิจขององค์ไคเซอร์ รัฐบาลเสรีพันธมิตรได้รับแจ้งการข่าวกรองนี้จากแคว้นเฟซานและจัดทัพออกต่อต้าน

กุมภาพันธ์ ปีอวกาศที่ 795 ทั้งสองฝ่ายเข้าปะทะกันในระบบดาวติอามัตในระเบียงอีเซอร์โลน จอมพลมึคเคินแบร์เกอร์วางกองเรือไรน์ฮาร์ดเป็นกำลังสำรองอีกครั้งก่อนเริ่มยุทธการ อย่างไรก็ตาม เมื่อกองเรือที่ 11 ของพลโทวิลเลิม ฮอลลันด์ บุกตรงเข้าจู่โจมกระบวนเรือจักรวรรดิ ความโกลาหลทำให้ไรน์ฮาร์ดถอยกองเรือ ฮอลลันด์เข้าใจว่าฝ่ายจักรวรรดิกำลังเสียหลัก จึงเพิกเฉยคำสั่งให้ถอนกำลังของพลโทอแล็กซ็องดร์ บิวค็อก ผบ.กองเรือที่ 5 และยังคงโจมตีต่อไป

เมื่อทัพหลักจักรวรรดิในบัญชาของจอมพลมึคเคินแบร์เกอร์สามารถสลัดตัวออกจากกองเรือที่ 11 ได้ จึงเป็นการเปิดโอกาสให้กองเรือไรน์ฮาร์ดซึ่งตั้งหลักอยู่นอกกระบวนรบทำการระดมยิง เรือธง *เอพิมีเทียส* แห่งกองเรือที่ 11 กลายเป็นจุนไปพร้อมกับฮอลลันด์ในทันที ซึ่งทำให้กองเรือที่ 11 ที่เหลือถอนทัพอย่างเร่งด่วน เคียร์ชไอส์แนะนำไม่ให้ไรน์ฮาร์ดไล่ตามซึ่งเป็นการตัดสินใจที่ถูกต้อง การถอนทัพของกองเรือที่ 11 ถูกคุ้มกันโดยกองเรือที่ 5 และ 10 ที่ตามมาถึงพอดี กองเรือที่ 5 และ 10 ทำการคุ้มกันอย่างแน่นหนาเพื่อไม่ให้จักรวรรดิไล่ตามมา จักรวรรดิถือว่าการทำลายเรือธงกองเรือที่ 5 เป็นการบรรลุเป้าหมายแล้ว จึงประกาศชัยชนะและถอนกำลังออกจากระบบดาวติอามัตก่อนที่กำลังเสริมเสรีพันธมิตรจะมาถึง

ผลงานในครั้งนี้ทำให้ไรน์ฮาร์ดได้เลื่อนยศเป็นพลเอก ถือเป็นพลเอกที่มีอายุน้อยที่สุดในประวัติศาสตร์ องค์ไคเซอร์ยังทรงตั้งเขาเป็นผู้บัญชาการกำลังรบนอกไรช์ แต่ของขวัญเหล่านี้เทียบไม่ได้เลยกับเรือ *บรึนฮิลด์* ซึ่งองค์ไคเซอร์ทรงประทานให้เป็นเรือธงประจำตัว ไรน์ฮาร์ดชอบเรือบรึนฮิลด์นี้อย่างมาก เคียร์ชไอส์ได้เลื่อนยศเป็นพันโท

### ยุทธการเล็กนีซา

ทันทีที่กำลังรบนอกไรช์ของไรน์ฮาร์ดมาถึงปราการอีเซอร์โลน ก็ได้รับคำสั่งจากจอมพลมึคเคินแบร์เกอร์ทันทีให้เข้าโจมตีกองเรือที่ 2 เสรีพันธมิตรในพื้นที่ส่วนลึกของระเบียงอีเซอร์โลน เหล่าทหารที่พึ่งเดินทางมาถึงต่างอยู่ในภาวะอิดโรย การเคลื่อนทัพในทันทีไม่ต่างจากการสั่งไรน์ฮาร์ดให้ไปตาย พวกขุนนางต่างอิจฉาริษยาที่ไรน์ฮาร์ดเป็นที่เอ็นดูขององค์ไคเซอร์ พวกขุนนางเชื่อว่าการที่ไรน์ฮาร์ดได้เป็นผู้บัญชาการตั้งแต่อายุยังน้อยเป็นเพราะเส้นสายของพี่สาว อย่างไรก็ตาม กองเรือไรน์ฮาร์ดก็เข้าปะทะกับกองเรือเสรีพันธมิตรที่ชั้นบรรยากาศของดาวเคราะห์ก๊าซเล็กนีซาในระบบดาวติอามัต ทั้งสองฝ่ายต่อสู้กันในระยะประชิดที่บริเวณชั้นผิวบรรยากาศส่วนนอก ระบบสื่อสารและเซ็นเซอร์ทั้งสองฝ่ายใช้การไม่ได้ ไรน์ฮาร์ดสั่งกองเรือของเขาให้เข้าจู่โจมข้าศึกในระยะประชิดเป็นเวลาหลายนาที พยายามให้เรือแต่ละลำใช้หมู่ปืนเรืออย่างมีประสิทธิภาพสูงสุด พลังงานจากการระห่ำยิงไปทำปฏิกิริยากับก๊าซฮีเลียมและไฮโดรเจนในชั้นบรรยากาศจนเกิดเป็นพายุสายฟ้าที่รุนแรง ไรน์ฮาร์ดนำกองเรือเขาลอยขึ้นพ้นชั้นบรรยากาศ และยิงมิสไซล์นิวเคลียร์จากเรือบรึนฮิลด์เข้าสู่ใจกลางของดาวเล็กนีซา การระเบิดของหัวรบนิวเคลียร์ทำให้ชั้นบรรยากาศทั้งหมดติดไฟเป็นพายุเพลิงที่จนทำลายกองเรือเสรีพันธมิตร

ไรน์ฮาร์ดเสียเรือไปเพียงไม่กี่สิบลำในยุทธการครั้งนี้ อย่างไรก็ตาม นายทหารระดับสูงหลายคนยังคงยึดติดกับทัศนคติเดิมๆว่าชัยชนะครั้งนี้เป็นเพียงโชคเท่านั้น มองไรน์ฮาร์ดเป็นแค่นายพลอ่อนหัดที่ได้ดิบดีเพราะ "เกาะชายกระโปรงพี่"

### ยุทธการติอามัตครั้งที่ 4

กันยายน ปีอวกาศที่ 795 กองทัพเสรีพันธมิตรเลือกที่จะโจมตีปราการอีเซอร์โลนอีกครั้งหลังความพ่ายแพ้ที่เล็กนีซา กองเรืออวกาศประจำฐานอีเซอร์โลนในบัญชาของจอมพลมึคเคินแบร์เกอร์เคลื่อนกำลังไปประจันหน้ากับกองเรือเสรีพันธมิตร โดยมีกองเรือพลเอก ฟอน มือเซิล ประจำตำแหน่งปีกซ้าย มึคเคินแบร์เกอร์พยายามขจัด "พลเอกชายกระโปรง" อีกครั้ง โดยการสั่งกองเรือไรน์ฮาร์ดลุยเข้าไปหาทัพเสรีพันธมิตรอย่างเดี่ยวๆเพื่อเป็นเหยื่อล่อ ในขณะที่หน่วยอื่นๆคงประจำตำแหน่งเดิม จอมพลเฒ่าคิดว่ากองเรือไรน์ฮาร์ดจะต้องถูกทัพกบฎที่มีกำลังเหนือกว่าบดขยี้เป็นจุน ไรน์ฮาร์ดยอมทำตามคำสั่งนั้นโดยเอาชีวิตตัวเองเป็นเดิมพัน ไรน์ฮาร์ดเคลื่อนกำลังมุ่งตรงเข้าไปหาทัพข้าศึกเพียงลำพัง แต่แทนที่จะเปิดฉากยิงเมื่อเข้าสู่ระยะยิง เขากลับให้ทั้งกองเรือเลี้ยวขวาเก้าสิบองศา กองเรือของนายพลผมทองเคลื่อนที่ช้าๆอยู่หน้าทัพศัตรูอย่างโจ่งแจ้ง ผบ.ฝ่ายเสรีพันธมิตรสับสนกับท่าทีของกองเรือไรน์ฮาร์ดและไม่กล้าโจมตี พวกเขาเชื่อว่าคงจะเป็นกับดักอะไรซักอย่าง และนั่นทำให้กองเรือของไรน์ฮาร์ดเคลื่อนไปจนถึงปีกซ้ายของทัพเสรีพันธมิตร

กว่าที่พวกเขาจะคิดได้ก็จนเมื่อทัพใหญ่ของมึคเคินแบร์เกอร์ตามมาสมทบ ทัพเสรีพันธมิตรจึงต้องทุ่มกำลังไปต้านทัพใหญ่ของจักรวรรดิโดยไม่สนใจกองเรือไรน์ฮาร์ด ทัพใหญ่ของทั้งสองฝ่ายมีกำลังไล่เลี่ยกันจนกินกันไม่ลง มึคเคินแบร์เกอร์รู้ว่าโดนเด็กผมทองเล่นเข้าให้แล้วจึงไม่ยอมออกคำสั่งให้ไรน์ฮาร์ดร่วมโจมตี จอมพลเฒ่ายังเชื่อว่าเด็กผมทองเป็นคนใจแคบ หากเขาไม่สั่งมีหรือที่เด็กนั่นจะอาสามาช่วยเขา อย่างไรก็ตาม ไรน์ฮาร์ดกลับไม่ได้ใส่ใจเรื่องจอมพลมากนัก เขาเห็นว่าหากเขาเข้าโจมตีปีกขวาของเสรีพันธมิตรจะสามารถช่วยชีวิตทหารจักรวรรดิไว้ได้หลายหมื่นคน เมื่อคิดได้เช่นนั้นไรน์ฮาร์ดจึงสั่งกองเรือเข้าโจมตี

สถานการณ์ศึกก็เปลี่ยนไปทันทีหลังกองเรือไรน์ฮาร์ดเข้าร่วมโจมตี ทัพเสรีพันธมิตรไม่มีทางเลือกอื่นนอกจากถอนกำลัง ขณะเดียวกัน พลจัตวาหยางเหวินหลี่ใช้อุบายบางอย่างทำให้เข้าใจว่ามีกองเรือเสรีพันธมิตรหลายพันลำกำลังมุ่งไปที่ปราการอีเซอร์โลนที่ไร้การป้องกัน มึคเคินแบร์เกอร์รีบสั่งการให้ถอนกำลังกลับอีเซอร์โลนในทันที ทัพเสรีพันธมิตรฉวยโอกาสนี้ในการถอนกำลังเช่นกัน แต่ทว่า ไรน์ฮาร์ดจับทางได้ว่านั่นเป็นอุบายของเสรีพันธมิตรและแจ้งให้จอมพลทราบ ทัพใหญ่จักรวรรดิจึงหันมาโจมตีต่อทันทีโดยไม่เปิดโอกาสให้อีกฝ่ายถอนกำลัง

หยางเหวินหลี่นำเรือ*ยูลิสซีส* ฝ่าเข้าไปใจกลางกองเรือไรน์ฮาร์ดที่ตำแหน่งข้างใต้เรือธงบรึนฮิลด์ซึ่งทำให้ไรน์ฮาร์ดเหมือนตกเป็นตัวประกัน อย่างไรก็ตาม ไรน์ฮาร์ดสั่งการเรือในสังกัดของเขาให้จัดการเรือยูลิสซีสทันทีโดยไม่ต้องสนความปลอดภัยของเขา แต่คำสั่งนั้นถูกพันเอกคาร์ล โรแบร์ท ชไตน์เม็ทซ์ ซึ่งเป็นผู้บังคับการเรือบรึนฮิลด์ปฏิเสธ พันเอกชไตน์เม็ทกล่าวว่าในฐานะผู้การเรือธง เขาจะไม่ยอมให้เรือธงประสบอันตรายที่สามารถหลีกเลี่ยงได้โดยเด็ดขาด ซึ่งเป็นเหตุผลที่ไรน์ฮาร์ดเข้าใจ

แม้มึคเคินแบร์เกอร์จะเห็นว่านี่เป็นโอกาสดีในการกำจัดเด็กผมทองแต่เขากลับไม่กล้าสั่งยิง เพราะหากไรน์ฮาร์ดตายด้วยวิธีนี้ความผิดจะตกอยู่ที่เขาเต็มๆ เขาไม่อยากเอาหน้าที่การงานไปเสี่ยงขนาดนั้น ในที่สุด กองทัพทั้งสองฝ่ายจึงเคลื่อนสวนกันไปโดยเงียบเชียบ เมื่อแยกจากกันแล้วหยางจึงนำเรือยูลิสซีสออกจากสนามรบด้วยเช่นกัน หลังศึกครั้งนี้ ไรน์ฮาร์ดพยายามสืบหาชื่อผู้บัญชาการเรือที่จับเขาเป็นตัวประกัน ขณะเดียวกัน หยางก็พยายามสืบหาชื่อผู้บัญชาการของเรือธงสีขาวเช่นกัน

ไรน์ฮาร์ดกลับไปดาวหลวงโอดินพร้อมกับการต้อนรับเยี่ยงวีรบุรุษสงคราม เขาได้เลื่อนยศเป็นพลเอกอาวุโสและได้รับพระราชทานบรรดาศักดิ์*กราฟแห่งโลเอินกรัมม์* จากองค์ไคเซอร์ เคียร์ชไอส์ได้เลื่อนเป็นพันเอก

### ยุทธการอัสทาร์ท

*บทความหลัก: ยุทธการอัสทาร์ท*
หลังกลับมาโอดินเพียงไม่นาน พวกขุนนางใหญ่ในราชสำนักใช้อิทธิพลกดดันให้กองบัญชาการใหญ่ส่งไรน์ฮาร์ดกลับไปที่แนวหน้าอีกครั้ง ไม่เพียงเท่านั้น นายทหารระดับสูงในกองเรือโลเอินกรัมม์ (เม็คลิงเงอร์, ร็อยเอินธาล, มิทเทอร์ไมเออร์ และชไตน์เม็ทซ์) ต่างถูกดึงตัวไปปฏิบัติราชการอื่น และถูกแทนที่ด้วยนายทหารจากหน่วยอื่นซึ่งไม่ได้ใกล้ชิดกับไรน์ฮาร์ดเป็นการชั่วคราว ไรน์ฮาร์ดมองว่านี่เป็นโอกาสดีที่จะสร้างผลงานและพิสูจน์ตนเองขึ้นไปอีก ในที่สุด เขาได้รับคำสั่งให้นำกองเรือ 21,328 ลำเข้ารุกรานเขตแดนเสรีพันธมิตร อย่างไรก็ตาม ดยุกแห่งเบราน์ชไวค์แอบแจ้งข่าวการเคลื่อนพลนี้ให้รัฐบาลเสรีพันธมิตรทราบผ่านทางแคว้นเฟซาน ซึ่งทำให้เสรีพันธมิตรจัดทัพเรือขนาด 40,436 ลำจากสามกองเรือเข้าต่อต้าน

กองเรือเสรีพันธมิตรจักกำลังออกเป็นสามกองเรือที่เป็นเอกเทศกันเพื่อหวังโจมตีขนาบกองเรือจักรวรรดิจากสามทิศทาง อย่างไรก็ตาม ไรน์ฮาร์ดมองว่าเมื่อเทียบกันกองต่อกองแล้ว ฝ่ายจักรวรรดิมีกำลังเหนือกว่า ไรน์ฮาร์ดจึงชิงลงมือกำจัดกองเรือเสรีพันธมิตรไปทีละกองเรือ และเกือบจะเอาทำลายกองเรือที่ 2 ที่หยางเข้าบัญชาการกลางคันได้

### จักรวรรดิถูกรุกราน

หลังยุทธการอัสทาร์ท ไรน์ฮาร์ดได้รับยศจอมพลแห่งจักรวรรดิและดำรงตำแหน่งผู้บัญชาการกองเรืออวกาศแทนจอมพลมึคเคินแบร์เกอร์ซึ่งเกษียณราชการ เคียร์ชไอส์ได้เลื่อนเป็นพลตรี เพียงไม่นานหลังจากนั้น ปราการอีเซอร์โลนก็ถูกกองทัพเสรีพันธมิตรบุกยึดสำเร็จเมื่อเดือนพฤษภาคม ปีอวกาศที่ 796 จากนั้น กองทัพเสรีพันธมิตรวางแผนใช้ปราการอีเซอร์โลนเป็นฐานหน้าในการรุกรานจักรวรรดิ ไรน์ฮาร์ดได้รับมอบหมายให้เป็นผู้รับผิดชอบนำกองเรือออกสกัดกั้น

ไรน์ฮาร์ดแนะนำให้ขุนนางและข้าราชการอพยพออกจากระบบดาวรอบนอกทั้งหมด รวมถึงขนเสบียงออกจากดาวเคราะห์รอบนอกด้วย ทำให้เกิดภาวะอดอยากขึ้นในพื้นที่ดังกล่าว กองทัพเสรีพันธมิตรยกทัพเข้าปลดปล่อยพื้นที่ดังกล่าวโดยไม่มีการขัดขืน และจำเป็นต้องเลี้ยงดูประชากรเหล่านั้น การเลี้ยงดูประชากรร้อยล้านคนของเขตยึดครองเป็นเรื่องหนักหนาต่อประเทศเสรีพันธมิตรมาก และสร้างภาระใหญ่หลวงต่อทหารเสรีพันธมิตร

ไรน์ฮาร์ดมอบหมายเคียร์ชไอส์เป็นผู้บัญชาการกองเรือ 30,000 ลำเพื่อทำลายกองขนส่งของข้าศึก หลังจากนั้น ผู้บัญชาการแต่ละกองเรือจักรวรรดิจึงระดมตีแต่ละกองเรือเสรีพันธมิตร กองทัพเสรีพันธมิตรแตกพ่ายไปยังระบบดาวอมฤตสระและรวมพลเพื่อโต้กลับ พลโทหยางเหวินหลี่นำกำลังรบที่เหลือฝ่าวงล้อมของจักรวรรดิออกไปได้

## การทัพลิพชตัท

*บทความหลัก: สงครามกลางเมืองจักรวรรดิครั้งที่ 2*
ไรน์ฮาร์ดที่นำทัพกลับถึงดาวหลวงโอดินทราบข่าวว่าจักรพรรดิฟรีดริชที่ 4 เสด็จสวรรคตเฉียบพลัน และเนื่องจากฟรีดริชที่ 4 ไม่ได้แต่งตั้งรัชทายาทเอาไว้ ทำให้เกิดศึกชิงบัลลังก์ระหว่างพระนัดดาทั้งสามคน รักษาการนายกรัฐมนตรีลิชเทินราเดอ ไม่ต้องการให้ขุนนางใหญ่เป็นฝ่ายชนะในศึกชิงบัลลังก์ แต่ตัวเองก็มีกำลังทหารไม่เพียงพอที่จะต่อกรกับขุนนางใหญ่ เขาจึงจับมือกับไรน์ฮาร์ด อัญเชิญลอร์ดแอร์วิน โยเซฟ วัยห้าขวบ ขึ้นเป็นจักรพรรดิแอร์วิน โยเซฟที่ 2

ภายใต้รัชกาลใหม่ ลิชเทินราเดอได้เป็นผู้สำเร็จราชการจักรวรรดิ เขาเลื่อนบรรดาศักดิ์ไรน์ฮาร์ดเป็นเฟือสท์ และแต่งตั้งไรน์ฮาร์ดเป็นผู้บัญชาการกองเรืออวกาศแทนจอมพล ฟอน มึคเคินแบร์เกอร์ที่เกษียณราชการ ทั้งยังเลื่อนยศสองชั้นให้เคียร์ชไอส์เป็นพลเอกอาวุโสและแต่งตั้งเป็นรองผู้บัญชาการกองเรืออวกาศ การครองราชย์ของจักรพรรดิองค์น้อยและการครองอำนาจของลิชเทินราเดอ-โลเอินกรัมม์ สร้างความเดือดดาลแก่ขุนนางใหญ่อย่างมาก ดยุกแห่งเบราน์ชไวค์จึงนำขุนนางกลุ่มนี้จัดตั้ง "สันนิบาตขุนนางลิพชตัท" เพื่อโค่นล้มลิชเทินราเดอ-โลเอินกรัมม์ ในขั้นนี้ กองทัพสันนิบาตลิพชตัทมีความได้เปรียบ เพราะมีกำลังทหารมากกว่ากำลังทหารปกติของไรน์ฮาร์ด

ก่อนที่สันนิบาตลิพชตัทจะลงมือ ลิชเทินราเดอ-ไรน์ฮาร์ดชิงยึดอำนาจทางทหารในดาวหลวง กองทหารของพวกเขาบุกยึดกระทรวงการสงคราม, กองบัญชาการใหญ่ และจับกุมสมาชิกสันนิบาตลิพชตัท แต่ก็มีสมาชิกสันนิบาตเกินครึ่งที่สามารถหนีออกจากดาวหลวงไปรวมตัวกันที่ปราการไกแอสบวร์ค ลิชเทินราเดอในฐานะผู้สำเร็จราชการแผ่นดินทำการแต่งตั้งไรน์ฮาร์ดเป็นผู้บัญชาการสูงสุดกองทัพจักรวรรดิ ซึ่งเป็นตำแหน่งที่มีอำนาจเบ็ดเสร็จทางทหาร

## นายกรัฐมนตรีจักรวรรดิ

หลังจากปราบสันนิบาตลิพชตัท นายพลในสังกัดไรน์ฮาร์ดก็ทำรัฐประหารยึดอำนาจจากนายกรัฐมนตรีลิชเทินราเดอ ไรน์ฮาร์ดขึ้นดำรงตำแหน่งนายกรัฐมนตรีจักรวรรดิในเดือนกลางเดือนตุลาคม ปีอวกาศที่ 797 ควบตำแหน่งผู้บัญชาการสูงสุดกองทัพจักรวรรดิ ถือเป็นข้าราชการที่มีอำนาจมากที่สุดในประวัติศาสตร์จักรวรรดิ ไรน์ฮาร์ดมอบหมายการร่างแผนปฏิรูประบบเศรษฐกิจสังคมฉบับก้าวหน้าสุดโต่ง ให้แก่นักปฏิรูปอย่างคาร์ล บาร์ค และออยเกิน ริชเทอร์ นอกจากนี้ เขายังอนุญาตให้ประชาชนชาวจักรวรรดิ มีเสรีภาพในการแสดงออกความคิดเห็น

ในระหว่างนี้ พลเอกอันโทน ฮิลเมอร์ ฟอน ชัฟท์ เจ้ากรมเทคนิควิทยาศาสตร์ทหารจักรวรรดิ เข้าเสนอแผนการยุทธครั้งใหม่ต่อไรน์ฮาร์ด บรรดาขุนพลของไรน์ฮาร์ดไม่ค่อยเห็นด้วยกับการเปิดศึกใหม่ในสถานการณ์เช่นนี้ แต่ท้ายที่สุด ไรน์ฮาร์ดก็อนุมัติแผนดังกล่าว โดยมอบหมายให้พลเอกคาร์ล กุสทัฟ เค็มพฟ์ เป็นผู้บัญชาการยุทธ และเกิดเป็นยุทธการอีเซอร์โลนครั้งที่ 8 ในเดือนเมษายน ปีอวกาศที่ 798 ซึ่งจบลงด้วยความพ่ายแพ้เกือบเบ็ดเสร็จของกองทัพจักรวรรดิ ส่งผลให้เกิดกระแสเขย็ดขยาดสงครามในหมู่ชนชาวจักรวรรดิ ไรน์ฮาร์ดแม้ต้องการทำสงครามต่อ แต่ก็มิอาจเพิกเฉยความรู้สึกนึกคิดของประชาชน

## ปฏิบัติการรักนาร็อก

*บทความหลัก: ปฏิบัติการรักนาร็อกครั้งที่ 1*
อาเดรียน รูบินสกี เจ้าแคว้นเฟซานไม่ต้องการให้สงครามหยุดชะงัก จึงให้ความช่วยเหลืออดีตสมาชิกสันนิบาตลิพชตัท ทำการลักพาตัวจักรพรรดิแอร์วิน โยเซฟที่ 2 จากดาวหลวงโอดิน และจัดตั้งรัฐบาลพลัดถิ่นจักรวรรดิขึ้นที่เสรีพันธมิตรดาวเคราะห์ ด้วยเหตุนี้ ไรน์ฮาร์ดจึงมีเหตุผลและความชอบธรรมในการทำสงครามกับเสรีพันธมิตรดาวเคราะห์อีกครั้ง อย่างไรก็ตาม ไรน์ฮาร์ดก็แอบสมคบกับนิโคลัส โบลติก ข้าหลวงใหญ่เฟซานประจำโอดิน กองทัพจักรวรรดิส่งนายพลร็อยเอินธาลไปทำสงครามยืดเยื้อที่ระเบียงอีเซอร์โลน แล้วปล่อยข่าวว่าจะให้นายพลมิทเทอร์ไมเออร์นำกำลังไปเสริมที่แนวรบอีเซอร์โลน พร้อมกันนี้ ไรน์ฮาร์ดถอดจักรพรรดิแอร์วิน โยเซฟที่ 2 ออกจากราชสมบัติ และอัญเชิญท่านหญิงวัยแปดเดือนขึ้นครองราชย์เป็นจักรพรรดินีนาถคาธาริน

ธันวาคม ปีอวกาศที่ 798 กองเรือของพลเอกอาวุโสวอล์ฟกัง มิทเทอร์ไมเออร์ บุกเข้ายึดเฟซานอย่างสายฟ้าแลบ ล้มล้างการปกครองของรูบินสกี หลังจากนั้น กำลังหลังของกองทัพจักรวรรดิก็ทยอยตามมาสมทบที่ดาวเคราะห์เฟซาน เพื่อจัดทัพเข้ารุกรานเสรีพันธมิตรดาวเคราะห์ ท้ายที่สุด รัฐบาลเสรีพันธมิตรดาวเคราะห์ก็ยอมจำนนต่อจักรวรรดิ และยอมลงนามในสนธิสัญญาบาอลัตในเดือนพฤษภาคม ปีอวกาศที่ 799 เป็นการยุติสงครามที่ยาวนานกว่าหนึ่งร้อยห้าสิบปี ไรน์ฮาร์ดได้ไปเยือนดาวหลักไฮเนสเซินเป็นครั้งแรก

## ไคเซอร์แห่งนวจักรวรรดิ

ภายหลังไรน์ฮาร์ดกลับถึงดาวหลวงโอดิน ดยุกแห่งเพ็จนิทซ์ ผู้สำเร็จราชการแทนไคเซอริน ก็ลงนามสละราชสมบัติให้แก่ไรน์ฮาร์ด ในวันที่ 22 มิถุนายน ปีอวกาศที่ 799 ไรน์ฮาร์ดจึงครองราชย์เป็น "จักรพรรดิไรน์ฮาร์ดที่ 1" แห่งราชวงศ์โลเอินกรัมม์ พร้อมกันนี้ ทรงประกาศสถาปนานวจักรวรรดิกาแล็กซี และประกาศใช้น็อยเออไรช์ศักราช 1 (ปีนวจักรวรรดิที่ 1)

## เกียรติยศ

### ฐานันดร

* **มี.ค. 776 - เม.ย. 793**: Reinhard von Müsel
* **เม.ย. 793 - ก.ย. 795**: Reinhard Reichsritter von Müsel
* **ก.ย. 795 - ต.ค. 796**: Reinhard Graf von Lohengramm
* **ต.ค. 796 - ต.ค. 797**: Reinhard Fürst von Lohengramm
* **ต.ค. 797 - มิ.ย. 799**: Reinhard Herzog von Lohengramm
* **มิ.ย. 799 - ก.ค. 801**: Kaiser Reinhard I

### ยศทหาร

* **มิ.ย. 791**: ร้อยตรี (*Leutnant*)
* **ส.ค. 791**: ร้อยโท (*Oberleutnant*)
* **ต.ค. 791**: ร้อยเอก (*Kapitänleutnant*)
* **มี.ค. 792**: พันตรี (*Korvettenkapitän*)
* **มิ.ย. 792**: พันโท (*Fregattenkapitän*)
* **มี.ค. 793**: พันเอก (*Kapitän*)
* **ม.ค. 794**: พลจัตวา (*Kommodore*)
* **มี.ค. 794**: พลตรี (*Konteradmiral*)
* **ธ.ค. 794**: พลโท (*Vizeadmiral*)
* **ก.พ. 795**: พลเอก (*Admiral*)
* **ต.ค. 795**: พลเอกอาวุโส (*Generaladmiral*)
* **มี.ค. 796**: จอมพลแห่งจักรวรรดิ (*Großadmiral des Reiches*)
* **มิ.ย. 799**: จอมทัพจักรวรรดิ (*Reichsfeldherr*)

## วาทะ

* "อย่างที่คิด การขัดขืนเล็กน้อยจากจุดปัจจุบัน ไม่สามารถแก้ไขสิ่งต่างๆ สังคมนี้ต้องถูกปฏิรูปจากจุดยอด... เราไม่อาจรอคนอื่นทำให้ พวกเราต้องทำเองด้วยมือคู่นี้"
* "คนข้างบนที่กดให้คนข้างล่างติดดินไม่ฟุ้งเฟ้อ น้อยครั้งที่จะทำอย่างที่ตัวเองพูด"
* "คนที่ไม่อ้างสิทธิ์อันชอบธรรมของตัวเอง คือผู้สมรู้ร่วมคิดเมื่อสิทธิ์อันชอบธรรมของคนอื่นถูกละเมิด"
* "ยิงมาสิ! ไรน์ฮาร์ด ฟอน โลเอินกรัมม์มีเพียงหนึ่งเดียว และจะมีเพียงหนึ่งเดียวที่ฝากนามจากการปลิดชื่อนั้น ใครจะเป็นหนึ่งเดียวคนนั้น!?"

## อ้างอิง

1. ↑ บทที่ 5 - บุกยึดอีเซอร์โลน *ตำนานวีรบุรุษกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp
2. ↑ นิยาย เล่มที่ 2 ตอนที่ 2 องก์ที่ I
3. ↑ 3.0 3.1 บทที่ 3 - แสงอัสดงที่จักรวรรดิ *ตำนานวีรบุรุษกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp
4. ↑ LOGH: Die Neue These ตอนที่ 3
5. ↑ LOGH Gaiden Arc 2 Episode 1
6. ↑ LOGH Gaiden Arc 2 Episode 2
7. ↑ LOGH Gaiden Arc 2 Episode 4